河豚
作者：薛季宣
朝代：宋

paragraphs: 豈其食魚河之魴，河豚自羨江吳鄉。
瞋蛙豕腹被文豹，刖如無趾黥而王。
我生甌東到閩方，規魚貫見梅花裝。
梅青不肯候春雪，荻芽靜笑垂飛楊。
古來多魚吳武昌，薄遊三月新初嘗。
西施乳嫩可奴酪，馬肝得酒尤珍良。
無愁縷縷結中腸，豐美肥腯如切肪。
外皮甘滑裏皮厚，令人忘却美烏郎。
舉之東海來三江，會聞清濁期滄浪。
白龍未免豫且困，膨脝唯唯浮魚梁。
氣衝毬鞠何彭彭，地遠都無橄欖香。
不知深入恣遊泳，極情性命徒爲戕。
腊毒厚味能人亡，何須西子齊文姜。
甚美由來必甚惡，直它一死言爲長。
鮰魚俗物休相妨，良藥相傳海上方。
蘆根槐子豈足貴，生鳳之腦黄龍湯。